Kommenteeritud kokkuvõte

Topeltmaksustamisega seotud vaidluste lahendamise mehhanismide täiustamise mõjuhinnang

A. Vajadus meetmete järele

Miks? Mis on lahendamist vajav probleem?

Tulu topeltmaksustamine eri liikmesriikide poolt avaldab negatiivset mõju piiriülestele investeeringutele ning toob kaasa majanduslikke moonutusi ja ebatõhusust, muutes keskkonda ebastabiilsemaks nii maksumaksjate kui -asutuste seisukohast. ELi olemasolevatel topeltmaksustamisega seotud vaidluste lahendamise mehhanismidel (näiteks vastastikuse kokkuleppe menetlused topeltmaksustamise vältimise lepingute raames või siirdehindadega seotud vaidlusi käsitlev ELi vahekohtu konventsioon) on mitmeid puudusi kohaldamisala, tulemuslikkuse ja tõhususe seisukohast. Kättesaadav teave pakub tõendeid juhtumitest, mil on keeldutud juurdepääsu andmisest, menetlusi blokeeritud või edasi lükatud või on maksumaksjate nõuete täitmise koormus liiga suur. Nende puuduste negatiivne mõju suureneb üleilmastumise suundumuse tõttu, mida süvendavad piiriüleste tehingute suurem arv, maksuauditite suurem arv ja maht ning maksueeskirjade üldine keerukus. Praegu ei ole liikmesriigid tihtipeale kohustatud tagama vaidluste lõplikku ja kokkuvõtlikku lahendamist õigeaegselt ja tõhusalt. Lisaks ei kohaldata vaidluste lahendamist ELis ühtselt.

Mida selle algatusega loodetakse saavutada?

Eesmärk on parandada ELi topeltmaksustamisega seotud vaidluste lahendamise mehhanisme, et tagada topeltmaksustamisega seotud vaidlusjuhtumite tõhus ja kokkuvõtlik lahendamine, kõrvaldades topeltmaksustamise täielikult. Fookuses on olemasolevate mehhanismide parandamine, et luua menetlusele mõistlik ajaraamistik, ELis ühetaoline ja laiem rakendusala ning suurendada lõppotsuse rakendamise tõhusust ja kindlust.

Milline on ELi tasandi meetmete lisaväärtus?

ELi lisaväärtus tuleneb asjaolust, et vaidluste lahendamise tõhusaks parandamiseks on vaja ühtset ja kooskõlastatud rakendamist. Samuti on praeguses kontekstis (ülemaailmne võitlus maksustamise vältimise ja maksudest kõrvalehoidumisega) oluline vaidluste järjepidev käsitlemine. Selline algatus loob ELi õigustikku lisaväärtust maksustamise valdkonnas ning kombineerituna pakutud lahendusega parandatakse eelkõige ELi siirdehinnastamise raamistiku tõhusust ja täidetavust.

B. Lahendused

Milliseid seadusandlikke ja mitteseadusandlikke poliitikavariante on kaalutud? Kas on olemas eelistatud variant? Miks?

Kaaluti erinevaid variante, sealhulgas soovitusi parandada ELi olemasolevate mehhanismide toimimist, soovitust kaasata Euroopa Liidu Kohus vahekohtuna juhtudel, kui vastastikust kokkulepet ei saavutata direktiivi, et tagada soodne õiguslik raamistik, et rakendada ELis topeltmaksustamisega seotud vaidluste lahendamise laiendatud mehhanisme direktiivi uue tervikliku õigusakti kohta kollisiooninormide ja topeltmaksustamisega seotud vaidluste lahendamise mehhanismidega. Eri variantide hindamise tulemusel on eelistatud poliitikavariant direktiiv. Kuna peaaegu kõigi kahepoolsete suhete puhul on kollisiooninormid esitatud topeltmaksustamise vältimise lepingutes, peeti konkreetsete kollisiooninormidega uue tervikliku õigusakti väljatöötamist ebasobivamaks. Täiendavate kollisiooninormide kehtestamine oleks pigem kahjulik. Selle asemel valiti direktiivi ettepanek, milles olemasolevaid mehhanisme kombineeritakse viimase võimalusena kohustuslikult siduva vahekohtuetapiga ja maksumaksjatele antakse võimalus liikmesriikide maksukohtutelt taotleda viivituste või menetlusele juurdepääsu andmisest keeldumise lõpetamist. Analüüsist ilmneb, et sellel võimalusel on selgeid eeliseid tulemuslikkuse ja õigeaegsuse seisukohast, kuna tuginetakse olemasolevatele tavadele ning alternatiividega (meetmete võtmata jätmine või soovituse andmine) võrreldes oleks see ka soodne.

Kes millist varianti toetab?

Algatus on saanud laialdase toetuse ettevõtjate huvirühmalt ja mitmelt liikmesriigilt, kellele valmistab peamiselt muret negatiivne mõju. Valitsusvälised organisatsioonid, eraisikud ja teised arutelus osalenud negatiivset seisukohta ei võtnud, seevastu rõhutati teiste algatuste, näiteks ettevõtte tulumaksu ühtse konsolideeritud maksustamisbaasi üsna positiivset mõju.

C. Eelistatud poliitikavariandi mõju

Millised on eelistatud poliitikavariandi (kui see on olemas, vastasel korral peamiste poliitikavariantide) eelised?

Eelistatud variandi rakendamine suurendab eeldatavasti maksusüsteemide õiglust ja loob ELis topeltmaksustamise tõhusa kõrvaldamisega võrdsed võimalused. See aitaks tagada, et äriühingud kannavad õiglase osa maksukoormusest ja suurendaks üldiselt maksusüsteemide õiglust. Lisaks kõrvaldataks tõhusalt piiriülesed maksutõkked ELi piires. Soodsa kasvu- ja investeerimiskliima loomisega väheneksid olulised majanduslikud moonutused. Maksumaksjate või liikmesriikide tasandil puuduvad kõnealuste eeldatavate eeliste kohta üksikasjalikud kvantitatiivsed andmed ja prognoosid. Olemasoleva topeltmaksustamisega seotud vaidluste lahendamise mehhanismi raames arutatavate juhtumite arvuks prognoositakse aga 2014. aasta lõpu seisuga 910 juhtumit mahus 10,5 miljardit eurot, mis moodustab ELis 2014. aastal kogutud ettevõtjate tulumaksu terviksummast (351 miljardit eurot) 3 %.

Millised on eelistatud poliitikavariandi (kui see on olemas, vastasel korral peamiste poliitikavariantide) kulud?

Ettepaneku kulud riikide maksutulu seisukohast sõltuvad sellest, kuidas liikmesriigid kohandavad oma vahendeid, et täita ettepanekust tulenevaid kohustusi. Need kulud peaksid aga olema piiratud ega tohiks märkimisväärselt erineda praegustest mehhanismiga seotud kuludest, kuna algatus tugineb kehtivale õigustikule ja optimeeritud koosmõjule ELi siirdehinnastamise üldraamistikuga. Samuti peaksid meetmed ergutama mastaabisäästu, sest rahvusvahelisel tasandil sarnaste eesmärkide täitmine (OECD maksubaasi kahanemise ja kasumi ümberpaigutamise tegevuskava 14. meede) nõuab maksuasutuste tasandil sarnaseid investeeringuid vahenditesse ja haldussuutlikkusse. Maksuasutuste halduskulu kohta puuduvad eespool kirjeldatud kontekstis kasutatavad kvantitatiivsed andmed.

Milline on mõju ettevõtjatele, VKEdele ja mikroettevõtjatele?

Algatus mõjutab kõiki maksumaksjaid, kes saavad ettevõtlustulu, luues ELis võrdsemad konkurentsitingimused. Algatuse puhul võetakse eriti arvesse VKEsid, et anda liikmesriikidele võimalus esitada ettepanekuid asjakohasemateks alternatiivseteks vaidluste lahendamise mehhanismideks (nt vahendamiseks) või kiirlahendusteks. Üldiselt annavad kavandatud lahendused eeliseid nt nõuete täitmisega seotud väiksemate kulude ja suurema tõhususe näol. Seega on mõju positiivne.

Kas on ette näha märkimisväärset mõju riigieelarvetele ja ametiasutustele?

Keskpikas perspektiivis peaks algatus üldiselt avaldama positiivset mõju investeeringutele, majanduskasvule ja töökohtade loomisele ning prognoositakse positiivset mõju tulevasele maksukogumisele ja maksutulu konsolideerimisele.

Kas on oodata muud olulist mõju?

Algatusega suurendatakse ELi investeerimise atraktiivsust, samuti eeldatakse, et ELi üldine konkurentsivõime paraneb, kuna tagatakse stabiilsem ja kindlam alus investeerimisotsuste langetamisele. Äritegevus muutub eeldatavasti tulusamaks ja majandus vastupidavamaks.

D. Järelmeetmed

Millal poliitika läbi vaadatakse?